**Prehistory Adventure: Izkustveni sprehod skozi dediščino prazgodovine**

Program: Interreg SI-HR 474 ''Prehistory Adventure'' <https://www.prehistoryadventure.eu/si/>

Skupni upravičeni proračun: 720.289,93 EUR

Financiranje: ESRR Sofinanciranje: 612.246,44 EUR; Javno sofinanciranje: 108.043,49 EUR

Trajanje: 01. 12. 2018 – 30. 11. 2020

Vzhodno Slovenijo in zahodno Hrvaško druži bogata prazgodovinska dediščina, ki pa ostaja tako med domačo kot tudi tujo javnostjo slabo prepoznavna in njen pomen pri razumevanju razvoja regije nepriznan. Z oblikovanjem novih, privlačnih in avtentičnih vsebin želimo partnerji projekta *Prehistory Adventure* dvigniti turistični potencial prazgodovinske kulturne dediščine in njeno prepoznavnost v širši javnosti, kar bo omogočilo tudi njeno trajnostno upravljanje, hkrati pa prispevalo k turistični ponudbi lokalnih skupnosti, kjer se prazgodovinska dediščina nahaja, ter k tesnejšemu povezovanju skupnosti na obeh straneh meje.

S povezovanjem lokalnih skupnosti in strokovnih inštitucij smo v okviru projekta zagotovili strokovno podlago za razvijanje turističnih produktov, ki bodo prilagojeni potrebam posamezne lokalne skupnosti. Verjamemo namreč, da so podatki, pridobljeni pri raziskavah prazgodovinske dediščine, ključni pri oblikovanju zanimive in avtentične izkušnje, ki bo pritegnila zanimanje javnosti.

Delo **Oddelka za arheologijo Filozofske fakultete Univerze v Ljubljani** je poleg splošne strokovne podpore usmerjeno predvsem v raziskovanje pomembne prazgodovinske naselbin na Brinjevi gori nad Zrečami. Ta skupaj z okoliškimi prazgodovinskimi najdišči predstavlja eno pomembnejši območij za razumevanje pozne prazgodovine v širšem prostoru, a vendar ostaja večini obiskovalcev slabo poznana. Da bi izboljšali naše poznavanje najdišča in ga na bolj celosten in zanimiv način predstavili javnosti, smo temeljito proučili arhiv obsežnih izkopavanj, ki so bila na Brinjevi gori opravljena že v 50. in 60. letih 20. stoletja, ob tem pa so v večji meri ostala neobjavljena. Takratne izkopavanja smo nadgradili z modernimi raziskavami, ki vključujejo sodobne metode, kot so analiza lidarskih posnetkov, geofizikalne in geokemijske analize ter stratigrafska izkopavanja. V duhu interdisciplinarne arheologije smo v svoje raziskave vključili tudi analize živalskih kosti, zbruskov keramike in organskih ostankov iz keramike. Te so nam razkrile pomembne podatke o vsakdanu prazgodovinskih prebivalcev Brinjeve gore, ki bodo uporabljene ne le v znanstvenih študijah, temveč tudi kot osnova za razvoj številnih turističnih izdelkov in aktivnosti.

Svoje ugotovitve predstavljamo tudi lokalni javnosti, še posebej otrokom in mladostnikom v okviru arheoloških delavnic in tabora.

**Vodilni partner**

- Občina Donja Voća (HR)

**Projektni partnerji**

- Arheološki muzej u Zagrebu (HR)

- Muzej Turopolja (HR)

- Občina Zreče (SI)

- Občina Radenci (SI)

- Univerza v Ljubljani, Filozofska fakulteta (Oddelek za arheologijo) (SI)

**Pridruženi partnerji**

- Slovenska turistična organizacija (SI)

- Hrvatska turistična zajednica (HR)